钦定古今图书集成/方舆汇编/职方典/第1052卷 > 《笋江桥纪事》前人
## 钦定古今图书集成/方舆汇编/职方典/第1052卷 > 《笋江桥纪事》前人

刺桐为城石为笋，万壑西来流不尽。黄龙窟宅占上
游，呼吸风涛势湍紧。怒潮拍岸鸣霹雳，淫潦淊天没
畦畛。行人欲渡无翼飞，鱼腹蛟涎吁可悯。二三大士
为时出，目睹狂澜心不忍。小试闲居济川手，远水孤
舟寇忠愍。亦有山僧愿力深，解使邦人捐仓囷。五丁
挽石投浩渺，万指琢山登隐磷。辛勤填海效精卫，突
兀横空飞海蜃趾于千尺鲛人室，护以两旁狮子楯。
南通百粤北三吴，担负舆肩走騋牝。论功不减商舟
楫，遗利宜书汉平准。